Ir-Regolament tal-Kunsill (KEE) Nru 168/87
tad-19 ta’ Jannar, 1987
li jemenda r-Regolament (KEE) Nru 2261/84 li jelenka regoli ġenerali għall-għoti ta’ għajnuna għall-produzzjoni ta’ żejt taż-żebbuġa u ta’ għajnuna lil organizzazzjonijiet tal-produtturi taż-żejt taż-żebbuġa.
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea,
Wara li kkunsidra r-Regolament Nru 136/66/KEE tat- 22 ta’ Settembru, 1966 li jistabbilixxi organizzazzjoni komuni tas-suq fiż-żjut u x-xaħmijiet [1], kif emendat l-aħħar bir-Regolament (KEE) Nru 1454/86 [2], u partikolarment Artikolu 5(4) ta’ dan,
Wara li kkunsidra l-proposta mill-Kummissjoni,
Billi Artikolu 13 tar-Regolament (KEE) Nru 2261/84 [3], kif emendat l-aħħar bir-Regolament (KEE) Nru 3788/85 [4], jipprovdi li tista’ tingħata approvazzjoni temporanja lil imtieħen li jissottomettu għall-approvazzjoni applikazzjoni għas-snin ta’ bejgħ 1984/1985 u 1985/1986; billi l-esperjenza wriet li l-Istati Membri konċernati mhumiex kapaċi li jwettqu l-iċċekkjar meħtieġ fiż-żmien stipulat; billi għalhekk dawn il-perjodi għandhom ikunu estiżi;
Billi, qabel ikun possibbli li tingħata approvazzjoni definita lill-mitħna, l-Istati Membri għandhom iwettqu ċerti kontrolli; billi, biex il-mitħna tkun tista’ tibda l-ħidma tagħha, għandha ssir dispożizzjoni ħalli tingħata approvazzjoni temporanja għal żmien limitat hekk kif l-applikazzjoni tkun ġiet sottomessa,
ADOTTA DAN IR-REGOLAMENT:
Artikolu 1
L-ewwel subparagrafu ta’ Artikolu 13(3) tar-Regolament (KEE) Nru 2261/84 huwa hawnhekk mibdul b’dan li ġej:
"Approvazzjoni temporanja tista’ tingħata lil xi mitħna li tibda l-ħidma tagħha taħt l-iskema ta’ għajnuna fil-produzzjoni li taqa’ taħt dan ir-Regolament. Approvazzjoni tingħata mill-aktar fis hekk kif tkun ġiet sottomessa applikazzjoni għal approvazzjoni skond il-kundizzjonijiet imsemmija fil-paragrafu 1. Il-perjodu ta’ validità ta’ l-approvazzjoni temporanja ma jistax jaqbeż l-aħħar tas-sena ta’ bejgħ li matulha tkun ingħatat. Iżda, il-perjodu ta’ validità ta’ l-approvazzjoni temporanja mogħtija matul is-snin ta’ bejgħ 1984/1985, 1985/1986 u 1986/1987 jiskadi fl-aħħar tal-perjodu tas-snin ta’ bejgħ 1986/1987."
Artikolu 2
Dan ir-Regolament jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Japplika b’effett mill-1 ta’ Novembru, 1986.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 19 ta’ Jannar, 1987.